Broj: 711-I-2153-P-420/22-02-19

Zagreb, 21. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Branke Herceg, pročelnice Jedinstvenog upravnog odjela Općine Marija Bistrica,** za davanjem očitovanja Povjerenstva,na 191. sjednici održanoj dana 21. listopada 2022.g. daje sljedeće

**OČITOVANJE**

**Nije suprotno odredbama ZSSI-a da općinski načelnik koji dužnost obnaša volonterski, a ujedno prima mirovinu, primi neoporezivi iznos toplog obroka ukoliko je to propisano zakonom, općim aktom ili drugim propisima tijela javne vlasti u kojem obveznik obnaša dužnost.**

Obrazloženje

Zahtjev za očitovanjem podnijela je Branka Herceg,pročelnica Jedinstvenog upravnog odjela Općine Marija Bistrica. U Povjerenstvu zahtjev je zaprimljen 17. listopada 2022.g. pod poslovnim brojem 711-U-8333-P-420/22-01-4, povodom kojeg se vodi predmet broj P-420/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit može li općinski načelnik volonter, koji nije u radnom odnosu, već u mirovini imati pravo na neoporezivi iznos toplog obroka.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, te se obrazloženje iz navedene presude primjenjuje u cijelosti na obveznike iz članka 3. ZSSI-a.

S druge strane, Povjerenstvo ističe da nije suprotno ZSSI-a da odredbama obveznik ostvari pravo na troškove prehrane, neovisno o tome prima li plaću za obnašanje dužnosti u tijelu u kojem obnaša dužnost (profesionalno obnašanje dužnosti) ili samo naknadu za obnašanje dužnosti dok ima zasnovan radni odnos kod drugog poslodavca ili je u mirovini (volontersko obnašanje dužnosti), međutim, isto mora biti propisano zakonom, općim aktom ili drugim propisima tijela javne vlasti u kojem obveznik obnaša dužnost, jer se na obveznika ne primjenjuje kolektivni ugovor koji se odnosi na službenike i namještenike u jedinicama lokalne samouprave.

Naime, obveznik uz primanje plaće za obnašanje javne dužnosti može primati naknadu troškova koji nastaju u obnašanju dužnosti, jer se navedeno ne smatra zabranjenom dodatnom naknadom u smislu odredbe članka 7. točke d) ZSSI-a.

Povjerenstvo pritom ističe kako ono nije ovlašteno utvrđivati do koje visine obveznik može primiti troškove prehrane, kao niti koje je tijelo dužno donijeti rješenje ili odluku kojom se isti propisuju, ali ukazuje da obveznik, sukladno članku 9. ZSSI-a, ne bi smio sudjelovati u donošenju odluka, kao niti donositi odluke kojima se za obveznika ostvaruje određeno pravo ili koje upućuju na okolnosti koje se mogu definirati kao potencijalni sukob interesa.

Slijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana